钦定古今图书集成/理学汇编/文学典/第153卷 > 徐师曾文体明辩 > 《进神凤颂表》陈子昂
## 钦定古今图书集成/理学汇编/文学典/第153卷 > 徐师曾文体明辩 > 《进神凤颂表》陈子昂

陈子昂言：“臣闻昔周道昌而颂声作，遂能昭配天地，
光烈祖宗，垂之无穷，永为代典。伏惟圣神皇帝陛下
阐元极，昇紫图，光有唐基，以启周室，不改旧物，天下
惟新，皇王已来未尝睹也。臣闻仲尼曰：‘圣人，丘不得
而见之矣’。又曰：‘舜禹之有天下，丘不预也’。又曰：‘凤鸟
不至，河不出图’。丘已矣。夫”皆伤不得见大道之行而
郁悒也。臣草鄙愚陋，生长休明，亲逢圣人而睹昌运，
舜禹之政，河、洛之图，悉皆目见，幸亦多矣。今者凤鸟
来，赤雀至，庆云见，休气昇，大周受命之珍符也。不稽
元命，探秘文，采风谣，挥象物，纪天人之会，以协颂声，
则臣下之过也。有国彝典，其可阙乎？臣不揣固陋，辄
献《神凤颂》四章，以言大周受命之事，“诚未足以润色
鸿业，揄扬盛美，亦小臣区区丹悃之至。谨诣洛城南
奉进。尘冒冕旒，伏表惭惶”云云。天授元年。